Հյոքա

Հյոքա (), կղզի, ավան և նախկին կոմունա Նորվեգիայի Նուրլան կոմսությունում։ Ներկայումս Ալստահյոուգ կոմունայի մաս է կազմում։ Մակերեսը 11.3 կմ² է։

Հյոքա ավանը գտնվում է կղզու հարավային վերջավորության վրա։ Հյոքա կղզին գտնվում է Ալստա կղզուց հարավ։ Այն բազմիցս հիշատակվել է սկանդինավյան «Երկրի շրջագիծ» սագայում։ Այստեղ է գտնվել հայտնի վիկինգ Հորեկի տունը։ Նա գեղջկական զորքի առաջնորդներից էր, ում կողմից սպանվել է Նորվեգիայի արքա Օլաֆ II Սուրբը Ստիկլաստադիրի ճակատամարտում։ Կղզում հայտնաբերվել են երկաթի դարի հնագիտական հուշարձաններ։ Հյուսիսային Նորվեգիայի ամենախոշոր ֆերման գտնվում է Հյոքայում։ Հյոքա կոմունան ձևավորվել է 1862 թվականին` Ալստահյոուգայից անջատվելով։ Այդ ժամանակ Հյոքայի բնակչությունը կազմում էր 2781 մարդ։ Ստանալով կոմունայի կարգավիճակ` 1917 թվականի հուլիսի 1-ին Վեվելստադ կոմունան առանձնացվել է Հյոքայից։ Հյոքայում մնացել է ընդամենը 2287 բնակիչ։ 1920 թվականի հուլիսի 1-ին Գիսկոեն ֆերման, որում ապրում էր 10 մարդ, անցնում է Վեվելստադ կոմունային։

1964 թվականի հունվարի 1-ին Ալստա կղզու մի մասը` 180 բնակչով, ներառվում է Լերֆյորդ կոմունայի կազմում։ 1965 թվականի հունվարի 1-ին Սկոգսհոլմենը (196 բնակիչ) միանում է Վեգա կոմունային, իսկ Հյոքայի մնացած մասը 1477 բնակչով միանում է Ալստահյոուգ կոմունային։

Հյուսիսային Նորվեգիայի կլիմայի համեմատությամբ կղզու կլիման մեղմ է, ամառը երկար է, ինչը բարենպաստ պայման է ստեղծում գյուղատնտեսության զարգացման համար։ Ամսական միջին ջերմաստիճանը -1.8 °С է ցուրտ ամիսներին և +13 °С հուլիս-օգոստոսին։ Տարեկան տեղումների միջին քանակը 1020 մմ է։

Ռազմական գերեզմանոց 
Հյոքայում գտնվում է ռազմական գերեզմանոց, որ մնացել է Երկրորդ համաշխարհային պատերազմի տարիներից։ Տարածքում հաշվվում է մոտ 7.500 գերեզման, հիմնականում ռուսների։ Այստեղ հուշակոթող կա` նվիրված «Ռիգել» նավին, որը խորտակվել է 1944 թվականի նոյեմբերի 27-ին բրիտանական օդուժի կողմից։

Ծանոթագրություններ

Արտաքին հղումներ 
 Պաշտոնական կայք

Նորվեգիայի բնակավայրեր
Կղզիներ այբբենական կարգով